Hver sommer turnerer jobpatruljen rundt i Nordjylland og holder et vågent øje på de unges arbejdsvilkår og rettigheder. I år har Jobpatruljen i Nordjylland besøgt i alt cirka 300 virksomheder og gennemført 373 interviews med ungarbejdere. Ud af disse er der registreret 83 sager med overtrædelser af reglerne om unges arbejdsforhold. Det er knap hver fjerde unge ansatte, der oplever problemer, der kræver en faglig opfølgning, og det er et fald i forhold til sidste år, hvor det var hver tredje, der havde problemer. - Heldigvis er der mange arbejdsgivere, der tager det alvorligt, når vi afdækker, at der er problemer. Sammenlignet med både antallet af sager og sagernes karakter ser vi en positiv udvikling i forhold til sidste år, hvor der var flere alvorlige sager. Men når det er sagt, synes jeg stadig, det er helt vanvittigt at møde en 14-årig, der arbejder 12 timer om dagen. Og når næsten hver fjerde af de unge oplever, at reglerne ikke bliver overholdt, er det stadig alt for mange, siger Ida Bang Jensen, der er ungdomskonsulent i HK Nordjylland og tovholder for den nordjyske del af Jobpatruljen. En god start på arbejdslivet Det de relativt nye på arbejdsmarkedet jobpatruljen tager hånd om og hjælper til at forstå deres arbejdsvilkår, når de tager rundt og interviewer unge mellem 13 og 17 år på deres arbejdsplads. - Rigtig mange unge kender slet ikke de regler, der gælder for dem, og det er der desværre også nogle arbejdsgivere, der ikke gør, siger Ida Bang Jensen, der er ungdomskonsulent i HK Nordjylland og tovholder for den nordjyske del af Jobpatruljen og fortsætter: - De helt unge skal holde i mange, mange år, så det er vores pligt og et fælles ansvar at passe godt på dem. Heldigvis kan vi også se, at det er blevet bedre nogle af de steder, vi tidligere har besøgt, hvor der har været problemer. Jobpatruljen har nu været på deres tur igennem de nordjyske kommuner, hvor de i uge 28 og 29 har besøgt unge på arbejdspladser i alle de nordjyske kommuner.
Årets nordjyske Jobpatrulje kan spore fremskridt, særligt sammenlignet med sidste års forholdsvis alvorlige sager.